Skud affyret ved Ellemarken
KØGE: Flere personer har i nat - omkring kl. 01.37 - hørt skud affyret ved Gymnasievej i Ellemarken i Køge.
Politiet undersøger i disse timer hvad der skete i Køge i nat, hvor der skulle være affyret mellem 7 og 9 skud.
Formentlig er ingen personer kommet til skade ved skyderiet, og politiet har ikke fået nogle meldinger om personer med skudsår fra hospitalerne.
- Da vi ankom til stedet var der ingen personer i nærheden, siger vagtchef Henrik Møller Nielsen fra Midt og Vestsjællands Politi tl www.ekstrabladet.dk.
Men på stedet, hvor skuddene blev affyret, stod der to biler med skudhuller. Her har politiet desuden fundet patronhylstre. Politiet har undersøgt, hvem der ejer bilerne, men det har ikke umiddelbart givet anledning til nogen mistanke.
Køge har tidligere være scene for både skyderier og drab med relation til bandekonflikter.
Politiet har frem til på torsdag den 28. februar indført visitationszone i dele af Køge by -inkl. Ellemarken.